**Lisää kaupunkia Helsinkiin** on suomalainen avoin Facebook-ryhmä, jonka jäsenet haluavat kehittää Helsingistä kaupunkimaisemman. Ryhmä on tarkoitettu ihmisille, jotka haluavat kaupunkiin lisää tiiviitä kerrostalokortteleita, kivijalkaliikkeitä ja korttelipuistoja Jäsenet tekevät ehdotuksia täydennysrakentamisesta ja liikenneratkaisuista sekä kommentoivat viranomaisten tekemiä suunnitelmia. Ryhmän perusti Mikko Särelä 22.11.2009.

Ryhmä etsii aktiivisesti paikkoja lisäkaavoitukselle Helsingistä, ja on vaikuttanut kaavoitukseen muun muassa esittämällä Koskelan sairaala-aluetta rakennettavaksi. Helsingin ensimmäisen varjoyleiskaavan, Pro Helsinki 2.0:n, loivat ryhmän kautta toisensa tavanneet ihmiset. Ryhmä on myös järjestänyt muun muassa kaupunkisuunnittelupubeja ja yleisöpaneeleja. Myös Helsingin kaupunkisuunnitteluvirasto on kiinnostunut tekemään yhteistyötä ryhmän kanssa.

Helsingin yliopiston tutkijoiden mukaan ryhmän toiminta on kaupunkiaktivismia, joka on uudenlaista omaehtoista kansalaistoimintaa. Kaupunkiaktivismissa kaupunkilaiset ottavat edustukselliselle päätöksenteolle kuuluneita tehtäviä itselleen. Tyypillisesti kaupunkiaktivismi suuntautuu toimintaan eikä keskity poliittiseen mielipidevaikuttamiseen. Muita esimerkkejä kaupunkiaktivismista ovat muun muassa Kallioliike, ravintolapäivä ja ruokapiirit. Facebook-ryhmää on myös kutsuttu Helsingin "uuden urbanismin kasvoiksi".

*Helsingin Sanomien* toimittaja Teppo Moisio on kutsunut ryhmää "soininvaaralaisten hommafoorumiksi". Moision mukaan ryhmässä käydään kaupunkisuunnittelusta kiivasta keskustelua, johon osallistuvat rivikansalaisten lisäksi poliitikot, virkamiehet ja tutkijat. Ryhmän keskusteluja arvostetaan yli puoluerajojen. *Imagen* mukaan ryhmä on "klassinen yhden asian liike" ja moni sen perustajista on mukana Vihreissä. Ryhmässä oli lokakuussa 2016 yli 10 000 jäsentä.

Lisää kaupunkia Helsinkiin -ryhmän perustamisen ansiosta Kaupunkitoimittajat ry valitsi Mikko Särelän "vuoden kaupunkilaiseksi" 2014.

Lähteet
-------

1. ↑  Numminen, Mikko: Toisiko Guggenheim Helsinkiin mitään, mitä kaupungissa ei jo ole? *Suomen Kuvalehti*.  27.8.2013. Viitattu 24.1.2016.
2. 1 2 3  Meriläinen-Tenhu, Minna: Kaupunkiaktivismi haastaa julkisen vallan ja uudistaa markkinoita | Helsingin yliopisto *Helsingin yliopisto*.  6.6.2016. Viitattu 8.6.2016.
3. 1 2  Vuoden kaupunkilainen Mikko Särelä *kaupunkitoimittajat.fi*.  9.1.2015.  Arkistoitu 3.2.2016. Viitattu 24.1.2016.
4. 1 2  Torvinen, Pekka: Mikko Särelä kaipaa lisää rohkeutta kaupunkisuunnitteluun *Aino*.  9.12.2015. Viitattu 24.1.2016.
5. ↑  Särelä, Mikko: Lisää kaupunkia Helsinkiin -ryhmän perustamisviesti *Lisää kaupunkia Helsinkiin -ryhmä, Facebook*.  22.11.2009. Viitattu 17.11.2016.
6. ↑  Joenniemi, Minna: Kun arkkitehdin kunnianhimo ja kaupunkilaisten toiveet kohtaavat *Yle*.  31.5.2015. Viitattu 24.1.2016.
7. ↑  Taustaa *urbanhelsinki.fi*. Viitattu 24.1.2016.
8. ↑  Kaupunkisuunnittelua pubissa! Osallistu keskiviikkona *Tamperelainen*.  6.1.2015.  Arkistoitu 26.1.2016. Viitattu 24.1.2016.
9. ↑  Miten Saada Lisää Kaupunkia Helsinkiin? -Paneelikeskustelu – Kaupunkisuunnittelumessut 2015 *Stadissa.fi*. Viitattu 24.1.2016.
10. 1 2  Malmberg, Lari: HS-analyysi: Helsinki hyväksyi uuden yleiskaavan – mutta mitä se oikeasti tarkoittaa? *HS.fi*.  27.10.2016.  Arkistoitu 28.10.2016. Viitattu 27.10.2016.
11. ↑  Moisio, Teppo: Soininvaaralaisten hommafoorumi *Helsingin Sanomat*.  28.7.2013.  Arkistoitu 7.12.2013. Viitattu 24.1.2016.
12. ↑  Pernu, Ilkka: Kaavoihin kangistunut kaupunki.  *Image*, Huhtikuu 2016, s. 40–43.

Aiheesta muualla
----------------

* Ryhmä Facebookissa
* Faehnle, Maija, Lehtonen, Tuuli & Mäenpää, Pasi: "Jälkistalinistinen hirviö" vai suunnittelukeskustelun uudistaja? Laiturilla ruodittiin Lisää kaupunkia Helsinkiin -ryhmää